b'\n_START_ARTICLE_\nHel\n_START_SECTION_\nZgodnji razvoj\n_START_PARAGRAPH_\nKa\xc5\xa1ubska vas po imenu Hel je bila prvi\xc4\x8d omenjena leta 1198 kot center obmo\xc4\x8dja s trgovino s slaniki po imenu Gellen. V enem od danskih zapisov iz leta 1219 je omenjeno, da je po\xc5\xa1kodovana ladja danskega kralja Valdemarja II nasedla na\xc2\xa0\xc2\xbbOtoku Hel\xc2\xab. Do 13. stoletja je vas postala eno najpomembnej\xc5\xa1ih trgovskih sredi\xc5\xa1\xc4\x8d v obmo\xc4\x8dju, bila je tekmica bli\xc5\xbenjemu mestu Gdansk. Takrat je vas dobila tudi mestne pravice. Podelil ji jih je Pomeranijski vojvoda \xc5\x9awi\xc4\x99tope\xc5\x82k II Veliki. Te pravice so potrdili leta 1378, ko je mesto pri\xc5\xa1lo pod oblast Tevtonskih vitezov._NEWLINE_Sprva je mesto stalo pribli\xc5\xbeno 1,5 kilometra od njegovega dana\xc5\xa1njega centra. V njem so se nahajali cerkev, bolni\xc5\xa1nica, mestna hi\xc5\xa1a, dve tr\xc5\xbenici, nekaj gosti\xc5\xa1\xc4\x8d in manj\xc5\xa1e pristani\xc5\xa1\xc4\x8de. V 15. stoletju se je polotok pri\xc4\x8del manj\xc5\xa1ati zaradi morske erozije in kmalu so morali mesto prestaviti na varnej\xc5\xa1o lokacijo. Leta 1417 so v mestu zgradili cerkev Sv. Petra, zavetnika ribi\xc4\x8dev. Hel je v tem obdobju hitro rasel, a je zaostajal za \xc5\xa1e hitreje rasto\xc4\x8dim mestom Gdansk. Leta 1466 je poljski kralj Kazimir IV mesto kot fevd poklonil vladarjem Gdanska, kar je kon\xc4\x8dalo stoletja dolg boj za ekonomsko nadvlado nad Gdanskim zalivom. Leta 1526 je kralj Sigismund I Stari mestu odvzel vse pravice ter prodal mesto in polotok mestnim oblastnikom Gdanska. Od tedaj je bil usoda mesta Hel odvisna od sre\xc4\x8de njegovega ve\xc4\x8djega soseda - mesta Gdansk._NEWLINE_Vojne v 17. in 18. stoletju ter razli\xc4\x8dne naravne nesre\xc4\x8de so resno po\xc5\xa1kodovale mesto. \xc5\xa0tevilo prebivalcev se je zmanj\xc5\xa1alo in leta 1872 je vlada na novo ustanovljene nem\xc5\xa1ke dr\xc5\xbeave razveljavila mestne pravice, ki jih je Hel dobil pred \xc5\xa1estimi stoletji. Potem je vas Hela (kot je naselje poimenovano v nem\xc5\xa1kem jeziku) le \xc5\xa1e izgubljala na svojem pomenu.\n_START_SECTION_\nNovej\xc5\xa1e obdobje\n_START_PARAGRAPH_\nObdobje propadanja se je ustavilo leta 1893, ko so v vasi zgradili ribi\xc5\xa1ko pristani\xc5\xa1\xc4\x8de. Njegov namen je bilo za\xc5\xa1\xc4\x8dititi ribi\xc5\xa1ka plovila, a je obenem postalo tudi priljubljena izletni\xc5\xa1ka to\xc4\x8dka prebivalcev Gdanska in Sopota. Leta 1896 je vasi pripadel status obmorskega letovi\xc5\xa1\xc4\x8da._NEWLINE_Kot posledica Prve svetovne vojne in Versajskega sporazuma je Poljska postala neodvisna dr\xc5\xbeava, Hel je s tem postal del Poljske. Leta 1921 so zgradili novo \xc5\xbeeleznico po polotoku, ki je povezovala mesto s celino. Oblasti v Pomeranijskem vojvodstvu so na\xc4\x8drtovale tudi gradnjo ceste do naselja, a je bil polotok tedaj za to preozek. Kmalu je Hel postal eno najpomembnej\xc5\xa1ih turisti\xc4\x8dnih sredi\xc5\xa1\xc4\x8d v Poljski Pomeraniji. V okolici so zgradili vile za turiste, postavili so tudi novo cerkev, \xc5\xa1olo, ribi\xc5\xa1ki in\xc5\xa1titut in geofizi\xc4\x8dni observatorij. Poleg tega je vas postala ena od dveh glavnih pomorskih baz poljske mornarice. Pristani\xc5\xa1\xc4\x8de so raz\xc5\xa1irili in poljski predsednik je leta 1936 polotok razglasil za\xc2\xa0\xc2\xbbUtrjeno obmo\xc4\x8dje\xc2\xab\xc2\xa0pod oblastjo poljske vojske. Pomorska baza se je znatno raz\xc5\xa1irila, zgradili so tudi baterijo obalne artilerije, ki je branila voja\xc5\xa1ka poslopja._NEWLINE_Med napadom na Poljsko leta 1939 je bil polotok Hel eden najdlje obranjenih obmo\xc4\x8dij odpora poljske vojske. Okoli 3.000 vojakov enot Skupine za obrambo obalnih podro\xc4\x8dij (Grupa Obrony Wybrze\xc5\xbca) je pod vodstvom Stanislawa Zwartynska,\xc2\xa0\xc2\xbbBranitelja Hela\xc2\xab, branilo podro\xc4\x8dje proti veliko ve\xc4\x8djemu \xc5\xa1tevilu tujih vojakov vse do 2. oktobra leta 1939. Le malo pred kapitulacijo so poljski vojni in\xc5\xbeenirji povzro\xc4\x8dili eksplozijo \xc5\xa1tevilnih torpedov, bojnih glav, ki so lo\xc4\x8dile polotok od kopnega, tako da je iz njega nastal otok. Med Drugo svetovno vojno so nem\xc5\xa1ke pomorske voja\xc5\xa1ke sile uporabljale pomorsko bazo v Helu za treniranje posadk podmornic. Ob koncu vojne je bila vas zadnji del poljske zemlje, ki je bil osvobojen: nem\xc5\xa1ke enote, ki so bile tam zbrane, so se predale \xc5\xa1ele 10. maja 1945, dva dni po kapitulaciji Nem\xc4\x8dije._NEWLINE_Po vojni je vas spet postala pomorska baza. Leta 1960 je bila zgrajena cesta, ki je povezovala Hel z Jastarnijo na kopnem. Tri leta kasneje je mesto spet dobilo mestne pravice. Od takrat si je opomogla tudi turisti\xc4\x8dna industrija in zgrajenih je bilo nekaj hotelov, gosti\xc5\xa1\xc4\x8d in penzionov. Leta 1996 je poljska mornarica prodala svoje dele polotoka civilnim oblastem. Danes je na tem obmo\xc4\x8dju le majhna pomorska baza._NEWLINE_Pristani\xc5\xa1\xc4\x8de je danes v uporabi predvsem kot pristan za jahte. V Helu je tudi biolo\xc5\xa1ki laboratorij, kjer raziskujejo pomorsko \xc5\xbeivljenje. Po mestu so razstavljeni primerki pomorske opreme in oro\xc5\xbeja._NEWLINE_Najbolj vzhodni del mesta, ki je bil neko\xc4\x8d v voja\xc5\xa1ki lasti, je zdaj dostopen tudi \xc5\xa1ir\xc5\xa1i publiki. Tako je mogo\xc4\x8de pe\xc5\xa1 obhoditi polotok.'